Tematiske wodźenja, kolesowanske tury z hórnikami a tójšto stawiznow
Bjezdowy (AK/SN). Z tematiskimi wodźenjemi, dnjemi wotewrjenych duri, kolesowanjemi z hórnikami a dohladami do stawiznow hórnistwa we Łužicy chcedźa organizatorojo wšitkim zajimowanym na dnjomaj łužiskeje jězoriny 28. a 29. apryla krajinu w změnje pokazować. „Chcemy dołhodobne wjeselo na dowol w regionje budźić a Łužisku jězorinu w jeje najwšelakorišich fasetach pokazać“, předstaji Kathrin Winkler program dnjow łužiskeje jězoriny. Wona je jednaćelka wot lěta 2012 wobstejaceho turistiskeho zwjazka łužiska jězorina. Centralne a krajne mjezy přesahujo zwjazk za wosebitej dnjej wabi. Zdobom wón mnohostronske iniciatiwy do cyłka wjaza. Z dohromady 10 000 lětakami wot Błótow hač do Žitawskich hór wabja. Zaměrowy zwjazk łužiska jězorina Sakskeje a zaměrowy zwjazk łužiska jězorina Braniborskeje koordinaciju a wabjenje kóždy z 5 000 eurami podpěrujetej.
szl_Latn szl_Latn